El PPC ha presentat al TC al·legacions per tornar a demanar que se suspengui de manera "urgent" el vot delegat dels diputats Carles Puigdemont i Toni Comín. Es tracta d'un escrit que han registrat els diputats del PPC com a resposta a la resolució del TC que el 9 de maig va admetre a tràmit el recurs dels populars però sense adoptar mesures cautelars, és a dir, mantenint el vot delegat de Puigdemont i Comín. Els populars avisen en l'escrit que si no se suspenen es podria consolidar una investidura que seria "nul·la de ple dret". Però el TC no té previst fer una reunió extraordinària per tractar aquesta qüestió. Segons han explicat fonts de l'alt tribunal a l'ACN, les al·legacions seguiran el seu curs normal i s'estudiaran en un ple ordinari quan toqui. Està previst que dilluns, en segona volta, Quim Torra sigui investit president de la Generalitat si la CUP manté l'abstenció dels seus quatre diputats.

Summary: El PPC presenta al·legacions al TC per tornar a demanar que se suspengui urgentment el vot delegat de Puigdemont i Comín


El Departament de Salut ha obert un expedient informatiu per l'organització del congrés que el CoMB ha denunciat com a ''pseudocientífic'' i que s'anuncia per aquest dissabte amb el títol 'Un món sense càncer El què el teu metge no t'està explicant''. Així ho ha manifestat el director del CatSalut, David Elvira, que ha assegurat que el Departament no té constància ''ni del què es dirà ni del que es promocionarà'' i per tant, s'estarà ''amatent'' per conèixer i analitzar el contingut d'aquesta trobada on hi assistirà un representant de la inspecció de Salut  En el cas, ha detallat Elvira, que es faci promoció o es recomani a la ciutadania ''algun tipus d'acció que no sigui conciliable amb evidència científica'' i per tant, pugui ''atemptar o afectar'' a la salut pública, el Departament actuarà en conseqüència.  Elvira ha recordat que si es dona mala praxis professional, el CoMB té mecanismes propis per actuar amb la gestió de les conseqüències que se'n derivin.

Summary: Salut obre un expedient informatiu pel congrés sobre el càncer denunciat pel CoMB


La portaveu d'ERC, Marta Vilalta, ha assegurat que la consulta a la militància que el partit celebrarà el proper dilluns, 25 de novembre, sobre el 'no' a la investidura del secretari general del PSOE com a president espanyol "és políticament vinculant". En una atenció als mitjans, Vilalta ha afirmat que el Consell Nacional del partit "acabarà de prendre les decisions finals", però que ho farà "escoltant la militància i el que hauran dit en aquesta consulta". És per això que ha fet una crida a participar a la votació, que preguntarà si les bases d'ERC volen rebutjar la investidura de Sánchez si no hi ha un acord per abordar el conflicte polític entre Catalunya i l'Estat en una mesa de diàleg. Vilalta, que és també secretària general adjunta d'ERC, s'ha reunit aquest dijous a Barcelona amb la diputada d'EH Bildu al Congés Mertxe Aizpurua i el senador Gorka Elejabarrieta per aprofundir en l'acord que la formació abertzale té amb els republicans catalans. A la trobada també hi ha participat el president d'ERC al Parlament, Sergi Sabrià, i la diputada al Congrés Carolina Telechea.

Summary: ERC assegura que la consulta a la militància sobre la investidura de Sánchez "és políticament vinculant"


El llegat sonor que Philip Glass va dedicar a Albert Einstein ha arribat aquest dilluns al Palau de la Musica Catalana en una versió concert de l'òpera d’avantguarda ‘Einstein on the Beach’. Glass trasllada al gènere operístic el seu llenguatge minimalista, amb estructures repetitives i variacions rítmiques que ja van generar un fort impacte en la seva estrena l’any 1976 al Festival d’Avinyó. La cantant nord-americana Suzanne Vega ha posat veu als textos de Robert Wilson, acompanyada pel Collegium Vocale Gent i la Ictus Ensemble, dirigida per Georges-Elie Octors. El fil melòdic d’un violí serveix de testimoni presencial del geni de la física. Un dels trets més distintius de la posada en escena és que, amb una durada de tres hores i mitja, Glass permet al públic entrar i sortir de la sala durant el concert. 'Einstein on the Beach' està considerat un dels grans èxits del compositor nord-americà i una de les peces més impactants de l'últim quart del segle XX, que ja es va poder sentir al Liceu l’any 1992.  Amb tot, aquesta és només una de les polièdriques facetes de l'artista, que el Palau de la música s'ha proposat explorar en el cicle que en commemora el seu 80è aniversari com a compositor convidat de la temporada 2018-2019.  'Einstein on the beach' es va convertir en la primera obra d'una trilogia integrada també per 'Satyagraha' (1980), basada en Gandhi, i 'Akhnaten’ (1983), dedicada a Akhenaton, caracteritzades per Glass com a òperes-retrat, amb l'objectiu de recollir els canvis de visió del món que havia provocat la vida d'una personalitat intel·lectual de renom en la seva època. En aquesta òpera, va escollir Albert Einstein com a figura clau per a entendre la ciència contemporània, malgrat que tenia sobre la taula altres opcions, com Charles Chaplin o Adolf Hitler. Sorpresa entre els abonats de Palau 100 El concert ha generat sorpresa entre els abonats de Palau 100, cicle on s'incloïa la peça. El trànsit de públic ha estat una constant d'entrar i sortir de les portes de la sala modernista, en un experiment que, com Glass pretenia en crear la partitura, ha despertat el mateix impacte que quan va ser estrenat.

Summary: L'homenatge sonor de Philip Glass a Albert Einstein ressona al Palau de la Música


El president d'Òmnium, Jordi Cuixart, ha desitjat bona diada de Sant Jordi "acompanyats d'un marc de roses de dignitat col·lectiva". A través del seu compte de Twitter ha recordat amb una fotografia la jornada de Sant Jordi de l'any passat. "Cultura, amor i llibertat que rememoro amb moments màgics com el de la foto", ha afegit. Cuixart, que es troba a Soto del Real des del passat octubre, ha conclòs que "cal que neixin flors a cada instant".

Summary: Cuixart: "Avui, acompanyats d'un mar de roses grogues de dignitat col·lectiva"


El Departament de Salut preveu invertir uns 2 MEUR en les obres de millora de l’UCI pediàtrica de l’Hospital Josep Trueta de Girona durant el 2017. Segons ha explicat el conseller Comín al Parlament, es tracta d’una segona fase d’obres que el departament vol impulsar amb “la participació dels professionals”, amb qui s’ha compromès fer conjuntament el pla funcional que xifrarà exactament el cost de les obres. La primera fase dels treballs ja han començat amb un cost d’uns 500.000 euros que es finança amb recursos del mateix hospital. El titular de Salut ha subratllat que s’ha decidit fer-ho en dues fases precisament per “guanyar temps i anar més ràpid”. Aquests treballs, ha afegit, formen part d’un paquet de mesures de millora del centre “mentre no hi hagi capacitat de construir un gran Trueta, que és objectiu de màxims que  manté aquest equip de govern amb la regió sanitària de Girona”.  El conseller de Salut, Antoni Comín, ha fet aquestes declaracions al Parlament en resposta a la pregunta formulada pel diputat Marc Vidal (Catalunya Sí que es Pot) sobre les reformes previstes i la dotació econòmica de la segona fase d’obres a la Unitat de Cures Intensives (UCI) pediàtrica de l’hospital Josep Trueta de Girona. Vidal també s’ha referit a les queixes dels treballadors del centre que parlen d’unes obres “insuficients” per reformar un espai que ha quedat “obsolet” i que “no s’ha comptat amb ells” per fer decidir el pla de millores. “Li demanaria urgència en l’avaluació dels espais i equipaments i que ho negociï amb el personal en un breu termini de temps perquè tinguem una unitat neonatal a l’alçada”.   Comín ha respost que és una “satisfacció” poder anunciar aquesta obres tenint en compte que fa més de tres dècades que no s’hi fa res i ha subratllat que el pla funcional s’elaborarà “des del diàleg” amb els treballadors tal com li va expressar la mateixa direcció del centre.  El conseller va visitar el centre el 7 de juliol passat. Un centenar de persones entre professionals, representants sindicals i afectats, es van concentrar a les portes de l'hospital per protestar pel mal estat de l'UCI pediàtrica. Durant la seva intervenció, es va comprometre a fer una remodelació integral a les instal·lacions i ja va anunciar una partida de 500.000 euros per la primera fase. Pel que fa a la construcció del nou Trueta, Comín va apuntar que no hi haurà un edifici nou abans del 2016 per la magnitud del projecte.

Summary: Salut invertirà uns 2 MEUR en millorar l’UCI pediàtrica del Trueta l’any vinent


El primer ministre britànic, David Cameron, ha defensat aquest dimarts la seva decisió de convocar el referèndum sobre la Unió Europea, tot i el resultat a favor del ‘Brexit’. “M’agradaria haver guanyat el referèndum, però hi ha moltes raons per les quals aquest tema, la relació britànica amb la UE, l’havíem de resoldre”, ha indicat Cameron en la seva última cimera europea. “Sóc un demòcrata, és clar que em sap greu el resultat, però no em penedeixo d’haver fet el referèndum”, ha destacat el líder conservador, que considera que cal “respectar el resultat”.  Cameron ha admès que és “una nit trista”, però ha destacat que “el més important” és dissenyar una “bona relació” entre el Regne Unit i la UE.

Summary: David Cameron: “No em penedeixo d’haver fet el referèndum”


El vicepresident compara el TC amb el Tribunal d'Ordre Públic (TOP) franquista ACN Barcelona.-El vicepresident del Govern, Oriol Junqueras, ha assenyalat que la llei no estableix que els funcionaris hagin d'exercir d'agents electorals i que no especifica qui ho ha de coordinar. En una entrevista a Rac 1, ha afegit que no s'obligarà ningú a ser agent electoral i ha recordat que la llei també diu que hi ha "moltes maneres de com s'ha de fer una mesa". En aquest context, ha repetit reiteradament que el referèndum seguirà els mecanismes de qualsevol procés electoral i que en els casos que no sigui possible per l'actitud de l'Estat, es farà de la manera més semblant possible.  D'altra banda, el vicepresident ha comparat la reforma del Tribunal Constitucional (TC) que permet la inhabilitació de càrrecs públics amb les maneres d'actuar del Tribunal d'Ordre Públic (TOP) franquista. Segons Junqueras, la llei orgànica de règim electoral (LOREG) no diu que obligatòriament hagin de ser funcionaris els que garanteixin un procés electoral i ha recordat que al llarg dels últims anys hi ha hagut municipis que ho han delegat a funcionaris i altres que ho han delegat a persones que no ho són. El vicepresident també ha garantit que no s'obligarà ningú a fer una cosa que no vulgui fer i a actuar en contra de la seva consciència. "Si algú no hi vol participar, com es pot imaginar, no l'obligarem pas. No obligarem a ningú, tothom té dret a participar-hi o a no participar-hi", ha reblat.  Sense donar més detalls, també ha recordat que la llei especifica moltes maneres de com s'ha de constituir una mesa. De fet, quan no es presenta ni el titular d'una mesa ni el substitut, passa a formar-ne part la primera persona que acudeix a la mesa per exercir el seu vot. Junqueras no ha volgut revelar els detalls tècnics de l'1-O que es donaran a conèixer a finals de juny o a principis de juliol, i s'ha limitat a dir que el govern complirà el mandat de fer que el referèndum s'assembli al màxim possible a una convocatòria electoral. I ha afegit que si amb alguna cosa no és idèntic per les traves de l'Estat, el compromís és fer-ho "el més semblant possible als processos electorals habituals".  En referència a la convocatòria del referèndum, Junqueras s'ha mostrat partidari de signar el decret de manera col·lectiva argumentant que les decisions "quan més mancomunades i col·lectives millor" davant un Estat que, segons el vicepresident, actua de manera antidemocràtica.

Summary: Junqueras assenyala que la llei no estableix que els agents electorals hagin de ser funcionaris


L'hospital de Palamós (Baix Empordà) ha tornat a augmentar el nombre de cirurgies practicades el 2018. En concret, han crescut un 6% respecte l'any anterior, malgrat que aquesta vegada no hi ha hagut cap pla de xoc, com sí hi va haver el 2017. Aquest increment ha fet que el centre de referència de la comarca sigui el que té les llistes d'espera més baixes de la demarcació de Girona. El seu gerent, Xavier Pérez, explica que la voluntat ha estat "operar més" per poder rebaixar la taxa. Pérez, però, ha advertit que un cop acabin les obres a la unitat d'Urgències, l'hospital "no tindrà un metre quadrat més on poder construir". Això afecta a un possible augment assistencial els propers anys. En aquest sentit, el gerent ha reconegut que ja estan treballant en la construcció d'un nou hospital, això sí, a vuit o deu anys vista.

Summary: L'hospital de Palamós augmenta un 6% les cirurgies el 2018 i ja és el que té la llista d'espera més baixa de Girona


La Junta Electoral Guipúscoa ha ratificat per unanimitat dels seus quatre membres l'exclusió del líder de EH Bildu, Arnaldo Otegi, com a candidat per a les properes eleccions basques del 25 de setembre. D'aquesta manera, ha confirmat la seva decisió de fa uns dies. Ara es preveu que Bildu recorri la decisió davant de la justícia ordinària. Segons mitjans bascos, la resolució ha estat adoptada pels magistrats de l'Audiència María del Carmen Bildarraz, Jone Unanue i Felipe Peñalba, i la degana del Col·legi d'Advocats de Guipúscoa, Lurdes Maiztegi. Després de la seva exclusió, Otegi pot recórrer fins dimecres al jutjat contenciós-administratiu de Sant Sebastià. El jutge ordinari hauria d’adoptar una decisió abans del proper 3 de setembre. Si aquesta primera via judicial fracassés, l’última paraula seria per al Tribunal Constitucional. Un recurs d’empara d’EH Bildu abans del 5 de setembre s’hauria de resoldre el 9 de setembre, dia en què comença la campanya electoral a Euskadi. Acceptada la recusació d’un dels magistrats de la Junta Electoral Abans d'analitzar les impugnacions de C’s i PP a la candidatura d’Arnaldo Otegi --juntament amb les al·legacions d’EH Bildu--, la Junta Electoral de Guipúscoa ha rebut l'acord de la Junta Electoral d'Euskadi d'acceptar la recusació d’un dels cinc magistrats de l'organisme provincial. Es tracta del catedràtic de Dret Administratiu de la EHU-UPV Iñaki Agirreazkuenaga, que fa uns dies va fer unes declaracions als mitjans on es pronunciava clarament en contra que Otegi fos candidat a lehendakari. La Junta Electoral del País Basc s’ha reunit d’urgència aquest dilluns i ha decidit apartar Agirreazkuenaga de la decisió sobre Otegi per “protegir l’aparença d’objectivitat” de la Junta de Guipúscoa.

Summary: La Junta Electoral de Guipúscoa confirma l'exclusió d'Otegi de les llistes de Bildu


Industrias Químicas del Óxido de Etileno (IQOXE) ha encarregat a l'Institut Químic de Sarrià (IQS) una investigació sobre l'accident de dimarts a la Canonja (Tarragonès), que s'ha saldat amb tres víctimes mortals i set ferits. La companyia confia que aquest estudi independent encarregat a "un centre universitari i d'investigació de referència internacional en el sector químic" ha de permetre esclarir els motius de l'explosió d'una de les quatre plantes de la factoria. D'altra banda, IQOXE reitera que la companyia i els treballadors, "en la mesura que les difícils circumstàncies del moment ho van permetre", van seguir els protocols de seguretat, la qual cosa va permetre, diu, l'arribada dels bombers al lloc del sinistre "en tan sols uns minuts".

Summary: IQOXE encarrega a l'IQS una investigació independent sobre l'accident a la planta de la Canonja


El PSC ha presentat una proposició amb contingut de declaració institucional que es votarà en el proper ple de l'Ajuntament de Barcelona que condemna els "lamentables i tristos fets de la jornada de l'1 d'octubre, així com la desproporcionada actuació policial contra la població civil pacíficament mobilitzada". A més, el text també referma la seva opció per una sortida "dialogada al conflicte" i avisa que "només mitjançant l'acord i el pacte és possible resoldre un problema de naturalesa política que, ni el govern de la Generalitat ni el central han estat capaços de solucionar". Així reclama als grups que donin suport i participin en la comissió del Congrés sobre l'articulació territorial de l'Estat, i que promoguin una cimera de tots els partits catalans amb representació parlamentària per arribar a un acord "ample i majoritari".  La proposició inclou un tercer punt que constata que el moment actual "no demana exclusions sinó suma de voluntats". "Perquè només així és possible aconseguir la força necessària per sortir de l'actual bloqueig", conclou.

Summary: El PSC vol que el ple de Barcelona condemni la "desproporcionada actuació policial" de diumenge


Les 53 peces fins ara emmagatzemades al Museu Nacional d'Art de Catalunya ja són al Monestir de Santa Maria de Sixena des de les cinc de la tarda. L'executiu català ha donat així compliment parcial a la sentència provisional del jutjat de primera instància número 1 d'Osca, que havia ordenat traslladar les 97 obres d'art en litigi a l'Aragó abans del 25 de juliol. L'enviament d'aquest dimarts, però, no inclou les 44 obres en litigi restants que hi ha al Museu de Lleida perquè estan catalogades i protegides per la Llei de Patrimoni. La consellera de Cultura del govern de l'Aragó, Mayte Pérez, a més de l'alcalde de Vilanova de Sixena, Ildefonso Salillas, i altres autoritats aragoneses han esperat l'arribada les obres d'art des del mateix monestir.  Amb tot, el Govern ha insistit que exercint "totes les accions legals pertinents" per defensar els "legítims interessos" que la Generalitat ostenta sobre els béns en litigi.  Els béns en litigi van ser adquirits per la Generalitat a les monges de l’orde de Sant Joan de Jerusalem mitjançant contractes de compravenda de dates 28 de gener de 1983 i 17 de desembre de 1992, i pel Museu Nacional, el 20 de juny de 1994. Les obres dipositades fins aquest matí al magatzem al Museu Nacional d’acord amb la resolució del Departament de Cultura són dues fulles de porta de fusta policromada del segle XIII; quatre frescs traspassats a tela de Mateu Ferrer i anònims del segle XVI; una pintura sobre tela del segle XII; un conjunt format per 13 petits fragments de pintures sobre tela del segle XIII; un conjunt amb 37 peces d’indumentària entre les quals hi ha casulles, estoles, maniples, dalmàtiques, capes pluvials, mantons, xals, fragments de mantellines i un vestit femení, totes datades entre els segles XVIII i principis del XX; tres reliquiaris del segle XIX; tres fragments de plats de ceràmica; dues culleres; dues palmatòries; una forquilla; un pom de bordó; un fragment de rajola; una tapa sopera de ceràmica; un plat ceràmic de color blau; una escudella ceràmica daurada; una faldilla brodada; cobertes de llibres, una col·lecció de manuals notarials dels segles XVI-XVIII, una col·lecció de pergamins, llibres de cor, cartes i documents varis; dues pedres tallades; un fragment de creu de terme; i una caixa forta de ferro. Evolució del conflicte a nivell judicial El judici sobre la propietat de les 97 obres d'art de Sixena va tenir lloc el 27 de febrer de 2015 al jutjat de primera instància número 1 d'Osca i la seva titular, Maria del Carmen Aznar, va declarar nul·les les compres, en la sentència emesa el 8 d'abril de 2015. La Generalitat va recórrer llavors aquesta sentència a l'Audiència d'Osca, que encara està pendent de resoldre. Precisament el fet que la sentència no sigui ferma ha estat el principal argument de Catalunya per no traslladar els béns. Cal recordar, a més, que la decisió de l'Audiència encara es podria recórrer al Tribunal Suprem. Tot i que la sentència no sigui ferma existeix, però, una ordre de trasllat provisional emesa pel jutjat de primera instància número 1 d'Osca el 12 de juny de 2016, a petició del govern de l'Aragó i l'Ajuntament de Vilanova de Sixena. La Generalitat i el MNAC van recórrer aquesta ordre de trasllat provisional però el 23 de maig de 2016 la jutgessa d'Osca va rebutjar el recurs i el 24 de maig, a través d'un decret, va posar data i va ordenar a traslladar a Sixena les 97 obres d'art en litigi que es troben al Museu de Lleida i al MNAC el 25 de juliol. El Govern va presentar llavors el 31 de maig un recurs de revisió del decret pel que feia a l'establiment d'una data límit però el 5 de juliol la jutgessa també el va desestimar. La Generalitat ha intentat frenar aquest trasllat de les obres a través d'altres vies també. El 19 de juny de 2015 el conseller de Cultura planteja un conflicte de jurisdicció i requereix la inhibició del jutjat de primera instància número 1 d'Osca en relació amb el procediment. El 23 de juliol de 2015, el mateix jutjat rebutja el conflicte de jurisdicció i ho remet al Tribunal Suprem. El Tribunal Suprem també rebutja el conflicte jurisdiccional plantejat per la Generalitat i reconeix així, la competència del jutjat de primera instància número 1 d'Osca per resoldre el conflicte.  Esgotada aquesta via, el 12 de juliol de 2016 la Generalitat i el MNAC demanen la nul·litat d'actuacions contra la resolució provisional del jutjat d'Osca i el 19 de juliol la jutgessa d'Osca desestima aquests incidents. La Generalitat considerava que tant la sentència com la interlocutòria s'havien dictat obviant les competències que té atribuïdes estatutàriament la Generalitat en matèria de patrimoni cultural.

Summary: Les 53 peces procedents del MNAC arriben al Monestir de Santa Maria de Sixena


ADEPAP, l’associació d’empreses de desinfecció i de control de plagues de Catalunya, ha alertat aquest dimarts que arran de la crisi sanitària provocada pel coronavirus algunes empreses i professionals no especialitzats estan oferint i realitzant serveis de desinfecció fraudulents, poc professionals i que no són efectius. Concretament, han detectat algunes empreses de neteja poc especialitzades i de subministraments de productes i sistemes que no són eficaços, i que actuen sense Equips de Protecció Individual, amb el risc que això comporta per a tots els implicats. "Netejar no és el mateix que desinfectar", recorda el president de l'associació, Quim Sendra. L'associació avisa que l’augment d’aquesta demanda ha fet aflorar moltes empreses que ofereixen aquests serveis sense ser-ne professionals i que actuen sense els coneixements ni les garanties necessàries per a fer una desinfecció efectiva, cosa que qui contracta el servei desconeix i no té manera de comprovar. Específicament, també s’estan oferint sistemes i dispositius d’eliminació del virus, com els sistemes de producció d’ozó. Segons ADEPAP, "és un magnífic desinfectant en aigua, però molt mal desinfectant en aire, i que, en el millor dels casos, disposant d’equips molt més professionals que els que fan servir aquestes empreses, poden eliminar bacteris, però mai virus".

Summary: Les empreses de desinfecció alerten que s'estan fent feines fraudulentes i que no són efectives


La fins ara presidenta de la CUP al Parlament, Mireia Boya, ha considerat que "no és una bona notícia" que el Tribunal Suprem hagi decretat presó sota fiança de 150.000 euros per a Carme Forcadell. "No normalitzem la repressió. Forcadell només ha permès el debat al Parlament i avui serà a la presó. Decisió per fer-nos mal col·lectivament. I no pararem. Els estem guanyant", ha afegit en el seu compte de Twitter.

Summary: Boya creu que "no és una bona notícia" la presó sota fiança per a Forcadell: "No normalitzem la repressió"


El Club Joventut de Badalona ja pot dir que té garantida la seva existència i viabilitat, després d'un any complex a nivell esportiu i financer en el que la liquidació del club era una realitat cada vegada més palpable. La família de la farmacèutica Grífols, a través de la societat Scranton Enterprises, s'ha compromès a fer-se amb el gruix de les noves accions que resultin de l'ampliació de capital de 3,7 MEUR que es preveu aprovar al setembre en una junta d'accionistes extraordinària. Amb aquesta entrada de capital, la família Grífols prendrà el control del club, ja que es farà amb una participació de 75%, i l'equip tindrà garantida la seva viabilitat a l'ACB. A la justa d'accionistes que hi ha prevista pel 13 de setembre, s'aprovarà una ampliació de capital de 3.685.500 euros, mitjançant l'emissió de 61.425 noves accions a 60 euros cadascuna. Prèviament, els socis hauran d'acceptar una reducció de capital de poc més de 2.000 euros a través de la rebaixa del valor actual de les accions, que passaran de 60,1 a 60 euros. La junta també preveu que en la mateixa sessió es puguin nomenar nous consellers i designar nous membre del consell d'administració del club. En aquest punt està previst que algun membre de la família Grífols pugui entrar al consell d'administració del club, com a nou soci majoritari de l'entitat. L'alcalde de Badalona, Àlex Pastor, ja ha estat informat de l'acord pels responsables del club i celebra que gràcies a la iniciativa privada es pugui salvar la Penya: "Badalona no deixa de ser el bressol del bàsquet i, per tant, si tenim una ajuda encara que sigui d'iniciativa privada s'ha de valorar positivament perquè la Penya pugui tirar endavant".

Summary: La família Grífols injectarà 3,7 MEUR al Joventut de Badalona i es fa amb el control del club


Catalunya lidera la sol·licitud de patents a Espanya a molta distància de Madrid, segons la classificació que aquest dijous ha publicat l’Oficina Europea de Patents. El 2015, els investigadors i empreses catalanes van fer 515 sol·licituds, el 33,8% de les 1.525 registrades en el conjunt de l’Estat, mentre que les madrilenyes només van arribar a 360, el 23,6%. L’empresa catalana que lidera el rànquing és Laboratoris del Dr. Esteve, amb 23 sol·licituds, seguida de la Universitat Autònoma de Barcelona i d’Almirall, que en van fer 18 i 17, respectivament. Només a Barcelona es van registrar l’any passat 278 sol·licituds, a Sant Cugat del Vallès 24 i a Castelldefels 12. Les sol·licituds de patents a Catalunya van créixer l’any passat el 5,7%, sobre les 487 registrades el 2014. Aquest creixement català multiplica per 19 la mitjana de la UE, de només el 0,3%. També en el conjunt de l’Estat, l’augment l’any passat va ser molt superior, del 3,8%. Catalunya lidera el rànquing espanyol, amb Madrid a 155 sol·licituds de diferència, i el País Basc ocupa la tercera posició, amb 199, el 13% del total. La resta de comunitats són a molta distància: al País Valencià se’n van registrar 97, a Andalusia 96, a Navarra 50, a Galícia 46, a l’Aragó 38 i a Castella i Lleó 29. Les empreses i investigadors de les comarques gironines van fer 24 sol·licituds el 2015, superant Astúries (21), Castella la Manxa (16), Múrcia (15), Canàries (11), La Rioja i les Illes Balears (8), Cantàbria (5) i Extremadura (3). A les comarques de Lleida es van registrar 17 sol·licituds (un augment del 183,3% sobre el 2014) i a les de Tarragona 13. Després de Barcelona, Sant Cugat del Vallès i Castelldefels, les localitats catalanes amb més patents sol·licitades són Santa Perpètua de Mogoda (9) i Badalona i Rubí (8). En la classificació d’empreses i investigadors catalans amb més sol·licituds també destaquen Galenicum Health (12), la Universitat de Barcelona i la Universitat Politècnica de Catalunya (10 cadascuna), Laboratorios Lesvi (9), la Fundació Institut de Recerca Biomèdica de Bellvitge i Interquim (8), la Fundació Hospital Universitari Vall d’Hebron i la Fundació Institut de Ciències Fotòniques (7), Mespack (6) i Fico Triad, Grifols, Simon i la Universitat Pompeu Fabra (5). El rànquing espanyol el lideren el Consejo Superior de Investigaciones Científicas (CSIC), Amadeus i Telefónica, amb 47, 34 i 31 sol·licituds el 2015, respectivament. Laboratoris del Doctor Esteve ocupa la quarta posició, la UAB la sisena i Almirall la setena. Les “metròpolis” de Madrid i Barcelona estan gairebé empatades, amb 351 i 350 sol·licituds. L’Oficina Europea de Patents va rebre l’any passat un total de 160.000 sol·licituds. Els principals sol·licitants són els EUA, Alemanya, el Japó, França i els Països Baixos. Espanya ocupa la 17a posició, amb 1.527 sol·licituds. Catalunya se situaria en la 24a posició, per davant de Noruega (512), Turquia (447) o Luxemburg (404). Espanya és “a la cua del grup principal” El vicepresident de l’Oficina Europea de Patents, Alberto Casado, ha explicat a l’ACN que a Catalunya hi ha “un teixit innovador que possiblement encara no existeixi en altres regions espanyoles”. Casado ha destacat, en particular, el paper del sector farmacèutic, que està “bàsicament concentrat a Catalunya” i que és “el primer” en nombre de patents registrades des de l’Estat.  Casado ha indicat que la situació al conjunt de l’Estat espanyol ha millorat “molt” en els darrers anys “tant pel que fa a presència com pel número de sol·licituds de patents”. Amb tot, ha indicat que ara Espanya és “a la cua del grup principal” i que per tant, no està “ni molt menys” en el nivell “desitjable” per un estat amb el seu pes econòmic.  El vicepresident de l’Oficina Europea de Patents assegura que, amb l’excepció de Catalunya, Madrid i el País Basc, Espanya s’ha basat en una “tradició més comercial que innovadora”. “Tenim encara poca innovació”, ha lamentat Casado.  Conflicte lingüístic Espanya rebutja, per ara, formar part de la patent única europea per un conflicte lingüístic: el castellà no està entre les llengües obligatòries, que són l’anglès, l’alemany i el francès. El president de l’Oficina Europea de Patents, Benoit Battistelli, ha advertit a les autoritats espanyoles que hauran de decidir si volen “formar part de la Champions League o de la segona divisió”.  Per Casado, la ratificació d’Espanya de la patent única europea “portarà cert temps” però és necessari que “les autoritats espanyoles i, sobretot, la indústria, facin una reflexió en veu alta i es plantegin quin és el seu interès”. “És estar amb la resta de països de la UE que han acceptat aquest nou sistema encara que no sigui perfecte, o prefereixen mantenir-se al marge del sistema?”, ha preguntat el vicepresident de l’Oficina Europea de Patents.  Segons ell, al final serà “una decisió no només política, sinó essencialment econòmica”. En aquest sentit, remarca que les empreses hauran de “reflexionar quin és el seu interès empresarial i industrial”. Si Espanya no accepta el model, a nivell pràctic les empreses catalanes o de la resta de l’Estat podran “fer ús del sistema” de la patent única europea, però les autoritats no tindran “cap capacitat d’influència” en els seus òrgans reguladors.

Summary: Catalunya lidera la sol·licitud de patents a l’Estat a molta distància de Madrid


El Bisbat d'Urgell difondrà en directe a través de la seva pàgina web i les xarxes socials diferents actes religiosos de la Setmana Santa, els quals se celebraran a porta tancada. Així, les misses de diumenge de Rams, dilluns i dijous sant i diumenge de pasqua es retransmetran des de la catedral de Santa Maria de la Seu d'Urgell, oficiades per l'arquebisbe d'Urgell, Joan-Enric Vives. Pel que fa al divendres sant, s'oferirà l'acció litúrgica de la passió del senyor i la pregària al crist de la sang i, dissabte, també es podrà veure la vigília pasqual. Val a dir que la processó de divendres sant no es durà a terme i pel que fa a la festivitat de Rams es proposa confeccionar amb paper palmes i palmons i mostrar-les a la finestra o balcó. A banda dels actes previstos a la catedral de la Seu d'Urgell, en altres punts de la diòcesi, com ara Balaguer o Guissona, també difondran les celebracions religioses de la Setmana Santa per les xarxes socials. Una altra de les opcions contemplades és la d'utilitzar la megafonia instal·lada a diversos temples, per tal de fer arribar el so a través dels seus campanars.

Summary: El Bisbat d'Urgell difondrà en directe a Internet els actes religiosos de la Setmana Santa, que es faran a porta tancada


Un centenar de conductors de l'empresa Vector, que treballava per Cabify, es manifesten aquesta tarda a les immediacions del recinte de la Fira del Mobile World Congress, coincidint amb la finalització de la tercera jornada del certamen i la sortida de la majoria dels assistents. Els conductors amb els vehicles de l'empresa al voltant de la fira per protestar pel fet de no poder treballar arran del decret aprovat per la Generalitat fa unes setmanes per regular el sector de les VTC i que establia, entre d'altres, els 15 minuts de precontractació, un període que ara l'AMB ha ampliat a una hora. Els treballadors exhibeixen cartells a favor de Cabify, però també d'Uber "perquè ho vegin els americans", segons ha explicat el director general de Vector, Fernando Gatell; junt amb altres amb lemes com "La Generalitat ens expulsa", "L'Ajuntament ens expulsa" i "Volem treballar". En declaracions a l'ACN, Gatell també ha mostrat la seva esperança que aquest dijous el Parlament no validi el decret de la Generalitat i que en un futur la justícia els permeti "tornar a treballar a Barcelona". Per aquest motiu, els treballadors de Vector tenen previst aquest dijous portar la seva protesta a les portes de la cambra catalana. Per la seva banda, el portaveu del comitè d'empresa, Carles Segarra, ha avisat que "se'ns acaba el temps" i ha denunciat l'ampliació a una hora del període de precontractació per part del Consell de l'AMB. "Ens expulsen", ha sentenciat. L'aprovació del decret de la Generalitat va portar a Uber i Cabify a suspendre el seu servei a la ciutat i a les empreses que els prestaven el servei a anunciar ERO per a les seves plantilles. Cabify va operar en dues edicions anteriors del Mobile mentre que Uber no ho va fer mai. "Els polítics han cedit al xantatge del taxi i no han fet prou per a què puguem formar part del MWC", ha dit a l'ACN Maria José Delgado, representant dels treballadors de Vector. La conductora té "claríssim" que tornaran a operar, perquè va en contra de "l'avenç tecnològic", i ha assegurat que mentre tenen els cotxes aturats estan invertint el temps en formació i "donar un millor servei" a l'usuari. "Espero que a algú se li encengui el llum i vegi que no és normal el que estem vivint", ha dit Delgado a les immediacions del MWC, on taxistes i VTC compartien calçada. "A més d'estar guanyant la partida no paren d'insultar. Només circulem per reivindicar. Imagina't el dia que tornem", ha lamentat la conductora. Cap a les sis de la tarda, un centenar de VTC circulaven sense aturar-se per la zona de recollida dels taxis. "Volem que se'ns vegi, no volem obstaculitzar. Avui és pràcticament l'últim dia si les coses no canvien", ha dit Gatell abans que es firmi el decret llei que els "ha expulsat dels carrers de Barcelona des de l'1 de febrer". Recorda que amb els 60 minuts de precontractació establert per l'AMB "és impossible" que segueixin treballant. "Estem bojos. En comptes de fer les coses més eficients les compliquem", ha dit Gatell sobre els registres obligatoris que demanen les administracions.

Summary: Un centenar de conductors de Cabify es manifesten a la sortida del Mobile World Congress


El nou disc de Manel, 'Per la bona gent' (Ceràmiques Guzmán, 2019), lidera les vendes de discos físiques i digitals a Espanya una setmana després de la publicació del seu cinquè projecte discogràfic. La banda barcelonina ja va assolir el número 1 a l'Estat amb els tres àlbums previs: '10 milles per veure una bona armadura' (Discmedi, 2011), 'Atletes, baixin de l'escenari' (Discmedi, 2013) i 'Jo competeixo' (Discmedi, 2016). A més, Manel ha col·locat el seu disc també en la primera posició dels més escoltats en streaming.

Summary: Manel lidera les vendes físiques i en streaming a Espanya amb el seu nou disc 'Per la bona gent'


El 39,5% de les persones discapacitades a Catalunya tenien feina l'any 2014, segons xifres de l'Institut Nacional d'Estadística. La xifra se situava un punt i mig per sobre de la mitjana estatal, que era del 38%. Alhora significava quatre dècimes més que el 2013. En xifres absolutes, el nombre de persones amb discapacitat entre 16 i 64 anys a Catalunya el 2014 era de 230.000, mentre que un any abans era de 247.400. Al conjunt de l'Estat hi havia 1.335.100 persones discapacitades entre 16 i 64 anys el 2014 (1.428.300 persones un any abans), de les quals el 38% tenien ocupació. Un any abans la xifra era del 37,4%.


La situació que viuen alguns blocs de pisos del barri de Sant Roc, a Badalona, s'ha tornat del tot insostenible. La xarxa es sobrecarrega constantment i això provoca talls en el subministrament dia rere dia que deixa sense llum centenars de veïns de manera recurrent. Endesa assegura que té detectades les "incidències" i que treballa per resoldre cada cas. Asseguren, però que la xarxa "ni està en mal estat ni hi ha una manca de manteniment". El motiu de les sobrecàrregues, de fet, es deu a que en molts casos hi ha pisos que tenen la llum punxada, però qui en paga les conseqüències són la resta de veïns, com ja va passar mesos enrere al barri de la Mina de Sant Adrià de Besòs. L'alcaldessa de Badalona, Dolors Sabater, exigeix solucions tècniques urgents a la companyia per evitar nous talls en plena onada de fred i amenaça amb què l'Ajuntament deixi de pagar la factura de la llum.

Summary: El frau elèctric en alguns blocs de Badalona sobrecarrega la xarxa i deixa sense subministrament la resta de veïns


L'Audiència de Girona ha condemnat els cinc acusats vinculats amb el laboratori preparat per fabricar metamfetamina, la droga i la plantació de marihuana descoberts en una casa de la urbanització Mas Altaba de Maçanet de la Selva. La sentència, però, diferencia la relació que cadascun dels processats tenia amb la droga i conclou que tres d'ells es van limitar a anar a buscar un paquet amb 192,21 grams de cocaïna d'una puresa aproximada del 10% quan els Mossos d'Esquadra els van enxampar. Per això, imposa a dos d'ells 3 anys i 2 mesos de presó i 10.000 euros de multa i eleva la condemna per al tercer, que és reincident, als 4 anys i 7 mesos i 23.000 euros. La sentència conclou que els altres dos processats són els que tenien el laboratori i la droga que van trobar a la casa l'octubre del 2015. Un era el propietari de l'immoble i l'altre el vigilant. Els condemnen a 5 anys i 2 mesos de presó cadascun i els hi imposa una multa de 250.000 euros.

Summary: Condemnats els cinc acusats relacionats amb el laboratori de droga i la plantació de marihuana de Maçanet de la Selva


El president del PPC, Alejandro Fernández, ha descartat reunir-se amb el president de la Generalitat, Quim Torra, en considerar que amb ell el diàleg "és impossible". "Per ell el diàleg és 'té això i empassa-t'ho sencer'. No puc seure amb un senyor que té aquesta visió del diàleg i de la democràcia", ha lamentat Fernández. Durant un dinar al Círculo Ecuestre, el líder del PPC ha definit el Govern com un moviment "populista" i amb "vocació insurreccional". De fet, ha considerat que l'independentisme busca, a través de la frustració generada pels incompliments del govern espanyol, tenir "combustible, victimisme i populista" per llençar un nou atac després de les sentències de l'1-O. En aquest sentit, Fernández ha lamentat que el PSC, ERC i els Comuns "estiguin treballant per ressuscitar el mètode Zapatero" i pretenguin "reeditar un tripartit". "Només falta que Sánchez torni a dir que acceptarà l'Estatut que aprovi el Parlament", ha ironitzat. "Acceptar aquesta retòrica seria un greu error, irreparable", ha avisat. Així, ha opinat que l'estratègia de Zapatero amb Catalunya va ser "l'origen" de tot el problema. En concret, ha expressat que l'executiu de Zapatero va "transmetre al poble català que eren un subjecte polític al marge d'Espanya".  Davant dels que aposten per "destensar" la crispació a Catalunya ha avançat que, al seu atendre, l'espai del catalanisme polític moderat "no tornarà" perquè no es conformarà en una via que no sigui la independència. En aquest cas, ha presentat el PP com l'hereu capaç de reconstruir la centra dreta liberal-conservadora catalana. "No hi ha ideologia més eficaç per combatre el populisme que la centre dreta", ha assegurat.  Així, ha dit que un PP "fort" és sinònim d'estabilitat i d'una Catalunya "plural". Tot i això, ha admès que actualment el PPC no és capaç de construir un espai "guanyador" a curt termini però si útil per portar "estabilitat". En aquest context, ha animat a la ciutadania a confiar en el seu partit, a no creure en "solucions màgiques" i a no recolzar amb el seu silenci "la recuperació del mètode Zapatero" o els "cants de sirena del fals diàleg". "El que vivim és un moviment populista que pretén alterar la convivència. Això només es resolt amb la fortalesa de la democràcia", ha concretat.

Summary: Fernández descarta reunir-se amb Torra: "Per ell el diàleg és 'té això i empassa-t'ho sencer'"


El nou servei d'Urgències de l'Hospital Parc Taulí de Sabadell entrarà en funcionament l'estiu de 2019. Així ho han anunciat els responsables del centre sanitari, del CatSalut i de l'Ajuntament de la ciutat en la roda de premsa de presentació de l'inici de les obres que s'ha celebrat aquest dimecres. El projecte contempla la construcció de dues noves plantes a sobre l'actual bloc d'urgències que donaran lloc a un espai addicional de 2.114 metres quadrats, 18 habitacions per pis i 72 llits nous. La previsió és que els nous equipaments entrin en funcionament de forma progressiva. Així, inicialment obrirà portes la primera planta i uns mesos més tard la segona. L'objectiu d'aquests treballs és donar resposta a una llarga reivindicació d'aquest territorper i resoldre els problemes de col·lapse reiterat que es donen a l'hospital sabadellenc. Amb la reforma s'espera poder reduir el temps d'espera dels pacients i agilitar el procés per assignar llits. L'obra tindrà un cost de 4,4 MEUR i es destinarà un milió més a abastir el nou edifici dels equipaments tècnics necessaris.

Summary: Les noves urgències de l'Hospital Parc Taulí de Sabadell entraran en funcionament l'estiu de 2019


El portaveu del PNB al Congrés, Aitor Esteban, trobaria un "gran error" que a Catalunya s'intentessin controlar els carrers "per la força". Durant la seva intervenció al Congrés aquest dimecres al matí -pel ple sobre l'estratègia del govern espanyol per a Catalunya-, Esteban ha explicat que a Euskadi ja van viure "intents d'alguns" de controlar els carrers generant "tot el caos possible". "No voldria que els passés això als amics catalans", ha apuntat. El portaveu del PNB també ha exigit al president espanyol, Pedro Sánchez, que faci "propostes concretes" per a Catalunya. Així mateix, li ha recriminat que fins ara només hagi fet "gestos".

Summary: El PNB trobaria un "gran error" que a Catalunya es controlessin els carrers "per la força"


El Parlament de les Balears ha aprovat aquest dilluns la llei que prohibeix que es maltractin i es matin els toros a les corrides de les Illes, gràcies al vot favorable del Partit Socialista de les Illes Balears, Més i Podem. La nova legislació veta també l'accés a les places als menors de 18 anys, la venda d'alcohol al recinte i limita a 10 minuts el toreig de cada animal (amb un màxim de tres toros per corrida). A partir d'ara, els toros no podran ser ni ferits amb les banderilles ni morts amb l'espasa, ja que s'hauran d'utilitzar uns nous utensilis que evitin danyar i maltractar l'animal. Igualment, el toro haurà d'estar a la plaça almenys 48 hores abans, amb un transport en condicions adequades que ha de complir certs criteris de benestar. Una vegada a la plaça, l'animal serà sotmès a un examen per comprovar el seu estat de salut, i tant el toro com el torero hauran de passar un control antidopatge. El torero té prohibit utilitzar eines que danyin o provoquin la mort de l'animal com són espases, punyals o banderilles, que queden expressament prohibides en la nova legislació balear. De fet, només es permet la presència del 'capote' i la 'muleta' com a elements a utilitzar en l'espectacle taurí. Després de la corrida, s'haurà de tornar a examinar el toro per certificar que no ha patit. La nova llei també prohibeix el 'rejoneo', les corrides amb cavalls i obliga als organitzadors a advertir a través de cartells que es tracta d'un "espectacle que pot ferir la sensibilitat de l'espectador". El Partit Socialista de les Illes Balears, Més i Podem han decidit regular les corrides, ja que no es poden abolir perquè la tauromàquia es va declarar patrimoni històric i cultural. La norma ha arribat al Parlament després de ser modificada per no entrar en contradicció amb la normativa estatal i no envair competències.  No obstant això, PP i Ciutadans creuen que la nova llei balear "nega el dret a la cultura", és "una castanya" i que el Tribunal Constitucional no deixarà que s'apliqui.

Summary: Les Balears prohibeix que es maltractin i es matin els toros a les corrides


La literatura infantil i juvenil en català “inundarà” Bolonya amb activitats dins i fora de la prestigiosa Fira dedicada al gènere, que se celebrarà del 3 al 6 d’abril de 2017. Com a convidada d’honor a la trobada i amb el lema ‘Sharing a future’ (‘Compartint un futur’), l’Institut Ramon Llull (IRL) desplegarà un programa que inclou una exposició central al recinte comissariada per la llibretera Paula Jarrin, un estand col·lectiu i activitats. Però també una exposició d’il·lustració, cicles de teatre i cinema, tallers infantils, un simposi i un seminari a diferents espais de la ciutat. L’IRL vol esprémer així l’aparador que representa Bolonya per un sector que a Catalunya factura 41,1MEUR anuals, amb Catalunya i les Balears com a principals exponents però també amb representació dels altres territoris de parla catalana.  La literatura infantil i juvenil en català serà la convidada d’honor de la 54a Fira de Bolonya, convertint-se en la primera literatura provinent d’un país sense estat en fer-ho. En edicions recents els països convidats han estat Alemanya, Croàcia, Brasil o Portugal.  ‘Sharing a Future: Books in Catalan in Bologna 2017’ és el nom escollit per l’Institut Ramon Llull per presentar-se a la Fira de Bolonya. “La literatura infantil és el futur de la literatura”, l’ha justificat el seu director, Manel Forcano, juntament amb el fet que aquesta serà la primera vegada que Catalunya i les Illes Balears organitzen plegats una expedició cultural des de la reincorporació de la segona a l’IRL.  La participació del convidat d’honor al recinte se centre en un l’exposició central del recinte, dedicada a la il·lustració, així com un estand col·lectiu i un programa d’activitats. L’exposició està comissariada per Paula Jarrin, llibretera especialitzada en literatura infantil i juvenil que va guanyar el concurs convocat per l’IRL. Jarrin vol recrear una llibreria on tindran presència 42 il·lustradors amb obra publicada, amb l’objectiu de mostrar l’estat actual i la proposta de futur de la il·lustració a Catalunya i les Illes Balears. El disseny formal de l’exposició serà obra de l’arquitecta Clara Solà-Morales.  L’estand de Catalunya i les Balears i les altres activitats programades (trobades professionals per a il·lustradors, autors, agents literaris, editors, etc.) han de servir per “fer feina” a Bolonya més enllà de presentar-se com a país, tal i com ha indicat la directora àrea de literatura i pensament IRL, Izaskun Arretxe.  Arretxe ha subratllat el fet que “la presència” a Bolonya serà tan a dins com a fora de la Fira. “Volem inundar Bolonya de literatura infantil i juvenil en català”, ha proclamat. Efectivament, les activitats programades van més enllà del recinte i, algunes, també s’allarguen en el temps un cop acabada la trobada internacional. És el cas de l’exposició d’il·lustració catalana al claustre de l’Archiginnasio de Bolonya, dedicada a 17 il·lustradors pioners de la literatura juvenil i infantil en català, que també anirà a càrrec de Paula Jarrin.  A banda, hi haurà un cicle de teatre infantil i juvenil al Teatre La Baracca Testoni Raggazzi, un altre de cinema a la Cineteca de Bolonya, tallers i activitats pera infants i famílies a la Biblioteca Sala Borsa, un simposi sobre literatura infantil i juvenil i un seminari de traducció literària en col·laboració amb la Universitat Alma Mater de Bolonya, entre altres.  Manuel Forcano ha considerat avui que la participació catalana a Bolonya equival en rellevància a la històrica presència de la literatura catalana per adults a la Fira de Frankfurt del 2007. “Deu anys després hem aconseguit ser finalment convidats a la Fira més important del sector per a infants i gent jove”, ha valorat el director de l’IRL. A més, Forcano ha puntualitzat que la invitació que va rebre la institució ha despertat l’interès d’altres zones del domini lingüístic català. En aquest sentit, a Bolonya hi haurà també una presència –minoritària- d’obres i autors procedents del País Valencià, Andorra o l’Alguer.

Summary: La literatura en català “inundarà” Bolonya dins i fora de la Fira del Llibre Infantil i Juvenil 2017


L’alcaldessa de Barcelona, Ada Colau, ha defensat que el tancament del Centre d’Internament d’Estrangers (CIE) de la Zona Franca per falta de llicència d’activitats suposa “avançar en la defensa dels drets humans”. En dos missatges a través del seu compte de Twitter, Colau reivindica Barcelona com a “ciutat compromesa amb els drets humans” i agraeix la “tasca constant” d’entitats com ‘Tanquem els CIEs’ i la feina del tinent d’alcalde, Jaume Asens, i de l’equip municipal. L’equipament depèn del Ministeri de l’Interior, està tancat per reformes des del novembre passat i ara l'Ajuntament ha anunciat que no es tornarà a obrir.

Summary: Colau defensa que el tancament del CIE de la Zona Franca suposa “avançar en la defensa dels drets humans”


Centenars de persones s'han manifestat aquest dimecres pel centre de Premià de Mar (Maresme), després que la passada matinada els Mossos d'Esquadra hagin desallotjat l'antiga fàbrica de Can Sanpere, okupada des de fa quatre anys per una vintena d'entitats. La protesta, que s'ha iniciat amb la lectura d'un manifest davant l'Ajuntament, ha recorregut diversos carrer del centre del municipi i davant un fort desplegament policial, que ha acordonat Can Sanpere per por a que el col·lectiu intentés tornar a okupar l'espai. Tot i que s'han viscut alguns moments de tensió a l'inici de la marxa, la protesta ha conclòs sense incidents. Amb crits en contra del propietari de Can Sanpere, Núñez i Navarro; l'alcalde de Premià de Mar, Miquel Buch, i els Mossos d'Esquadra, la protesta ciutadana contra el desallotjament de Can Sanpere s'havia donat cita a les set de la tarda davant l'Ajuntament, on s'ha llegit un manifest reclamant l'expropiació del 100% de la parcel·la de la discòrdia per al seu ús ciutadà. Segons la Plataforma Can Sanpere, el compromís per a l'expropiació que planteja l'Ajuntament no és el mateix que es va acordar a la consultat popular celebrada el 2014. "Es va dir que seria 100% públic i no és el cas perquè es reserven 950 metres quadrats per a pisos", etziba un dels portaveus del moviment, Raúl Baena. El col·lectiu recorda que Premià de Mar és un dels municipis amb una densitat de població de les més altes de Catalunya i també de preus dels habitatges més desorbitats. "Les diferències amb l'Ajuntament són evidents. "Nosaltres només ens remetem als resultats d'una consulta que no ens hem inventat nosaltres", asseguren. La concentració, que ha aplegat a centenars de persones, ha donat pas a una llarga manifestació pels carrers del centre del poble, de gairebé dues hores. El col·lectiu pretenia encerclar l'antiga fàbrica de Can Sanpere i llegir dos manifestos més, però quan han començat ha caminar els Mossos d'Esquadra ja se'ls havien avançat acordonant tot el perímetre. La situació ha provocat algun moment de tensió a l'inici de la marxa, però no s'ha produït cap incident. Els manifestants, finalment, han optat per eixamplar el perímetre, portar la protesta als carrers dels centre i tornar a la plaça de la Vila per donar per acabada la protesta pocs minuts després de les nou de la nit. El portaveu de la Plataforma, Raúl Baena, lamenta que se'ls intenti "criminalitzat" com "quatre nois que fan coses estranyes" i ha reivindicat la "transversalitat" del moviment que okupava Can Sanpere.: "Hi ha un ampli suport dels veïns de Premià de Mar perquè aquest moviment s'ha de dedicat en cos i ànima a la difusió cultural i a projectes socials".

Summary: Una manifestació recorre el centre de Premià de Mar per denunciar el desallotjament de Can Sanpere


Membres del Tsunami Democràtic han replicat al ministre de l'Interior, Fernando Grande Marlaska –que avui ha dit que "tard o d'hora" descobrirà que hi ha al darrere del moviment- en una entrevista a 'Nació Digital'. "No tenim por. El problema no és tenir por o ser conscients de les conseqüències. El problema és que no hi ha alternativa". Per això recomanen al ministre, i al govern espanyol en general, que enlloc de buscar culpables, s'assegui a parlar per intentar buscar una solució al conflicte. En tot cas, alerten que la concentració que ahir va provocar que es cancel·lessin un centenar de vols a l'aeroport del Prat no serà l'última. Segons afirmen, la xarxa està formada per voluntaris, una part dels quals viuen fora de Catalunya. Segons expliquen els membres del moviment, que parlen des de l'anonimat en una de les moltes mesures de seguretat que prenen –també a l'hora de comunicar-se entre ells- no hi ha un cap o una direcció que els dirigeixi, sinó que el funcionament és fragmentat. Es desvinculen tant dels CDR com dels partits sobiranistes o de les entitats independentistes. Indiquen, a més, que no se sap del cert quanta gent pertany a aquest moviment, i que una part viu a l'estranger, on ha anat per feina o per altres situacions. També parlen del finançament, que asseguren que prové de particulars, entre ells algun empresari. I expliquen que no estan coordinats amb els partits i les entitats independentistes, per bé que sí els han informat en algun cas d'alguna de les accions que pretenien tirar endavant. Afegeixen que l'únic que partits i entitats han demanat és que fossi no violentes, i asseguren que el Tsunami s'hi ha compromès. En aquest sentit, consideren que la manifestació a l'aeroport va ser un èxit, i critiquen la policia per les càrregues que hi va haver després que la desconvoquessin, que va provocar un centenar de ferits. Les consideren "incomprensibles" i condemnen l'ús de pilotes de goma, que van provocar que un manifestant perdés un ull.

Summary: El Tsunami contesta Marlaska: "No tenim por. El problema és que no hi ha alternativa"


Les negociacions per la cessió dels drets entre la Coordinadora de Colles Castelleres de Catalunya (CCCC), les colles i les televisions públiques -TV3 i la Xarxa- segueixen obertes, a només una setmana perquè se celebri la diada de Sant Joan de Valls, la primera actuació del calendari que es retransmet en directe per televisió. Enmig d'aquesta incertesa, les colles vallenques, Vella i Joves, han tirat pel dret i s'acolliran a un contracte signat recentment amb l'Ajuntament que recull de puntetes la cessió dels drets d'imatge i possibilita aquesta retransmissió. En paral•lel, per intentar arribar a un acord 'in extremis', la Coordinadora ha convocat aquest dilluns a Barcelona una reunió informativa amb totes les colles. Segons fonts de la Coordinadora, es treballarà fins al darrer moment per trobar una solució que resolgui les reticències que la Vella de Valls i Vilafranca han mostrat des del primer moment. Havent arribat gairebé a un cul de sac en les negociacions, la Coordinadora vol reunir totes les colles castelleres per presentar-los la darrera versió del conveni que pretén regular l'ús de les imatges de les exhibicions castelleres. El text ha anat evolucionant, si bé continuaria sense convèncer ni la Colla Vella dels Xiquets de Valls ni els Castellers de Vilafranca. Però la Coordinadora vol prendre'ls el pols per darrer cop i, alhora, no fer esperar més la resta de colles castelleres. L'estira-i-arronsa de la CCCC amb Vella i Vilafranca ja s'arrossega de fa gairebé dos mesos. Després de diverses converses, en un procés on ha imperat la discreció, tant els de la camisa rosada com verds segueixen enrocats amb les seves propostes i desaprovant el conveni refet per la CCCC. La pressió del compte enrere -amb la diada de Sant Joan a sobre-, ha fet que es vulguin gastar els darrers cartutxos per intentar arribar a una entesa.  La Coordinadora, per exemple, ha estat partidària d'implicar assessors legals i advocats a fi d'aplanar el camí del redactat final, sobretot en aquells serrells més controvertits en la cessió dels drets de les entitats cap a l'organisme. La cessió de la propietat intel•lectual, el volum d'exhibicions -si només implica les televisades o totes-, l'exclusivitat, la cessió a tercers i formulismes de caire jurídic són els esculls en aquestes negociacions.  A partir d'aquí, la Coordinadora sempre havia advertit que, sense els drets dels castellers cedits a l'organisme -i de retruc, sense que els disposin la Xarxa i TV3-, no es podrien retransmetre en directe les diades castelleres. El risc que la manca d'entesa en la cessió dels drets fes perillar les retransmissions ha tensat la corda entre la CCCC i les colles discordants, a l'expectativa també de TV3 i la Xarxa, parts implicades i interessades en aquesta qüestió per poder desenvolupar la temporada televisiva amb plenes garanties jurídiques.  Enmig d'aquest xoc d'interessos, la Vella s'ha cobert les espatlles signant un conveni amb l'Ajuntament de Valls, en una fórmula que també ha seguit la Colla Joves. L'Ajuntament de la capital de l'Alt Camp ha confirmat a l'ACN que enguany el consistori i les colles vallenques han reformulat la subvenció que les entitats rebien fins ara, la qual han substituït jurídicament per un contracte que regula les actuacions a la ciutat.  Aquests tipus de contractes privats -d'un pressupost d'adjudicació de 60.000 euros per a cada colla- inclouen una clàusula que, de manera genèrica, deixa en mans de l'Ajuntament la cessió dels drets i per tant, la decisió última de permetre les retransmissions -si bé requeriria del consentiment de totes les parts. En aquest sentit, des del consistori s'afirma que la retransmissió del dia 24 de juny està garantida. La vicepresidenta de la Vella, Lurdes Quintero, ha explicat que la cessió de drets d'imatge amb l'Ajuntament s'ha tancat perquè estava inclosa al contracte i ha assenyalat que, a parer de la colla, això exclou la possibilitat de cedir els drets a la CCCC per a les diades que se celebrin a Valls. "Hem intentat per tots els mitjans arribar a un acord amb la Coordinadora però ara mateix la negociació està en "stand by'", ha explicat, però no tanca la porta a arribar a una entesa pel que fa a la resta d'actuacions que la colla tingui a altres municipis.   Per la seva part, els Verds recorden que el seu conveni anual amb l'Ajuntament de Vilafranca del Penedès inclou, de fa anys, la cessió de drets d'imatge per a activitats promocionals, sense exclusivitat. En aquest sentit, el president Joan Badell ha apuntat que es podria repetir la situació de Valls: si la colla no arribés a una entesa amb la Coordinadora, l'Ajuntament es podria encarregar de negociar amb les televisions per garantir la transmissió de Sant Fèlix, el 30 d'agost.   Amb tot, Badell ha subratllat que la colla "no es tanca a res" i que manté oberta la via del diàleg amb la CCCC per regularitzar la cessió dels drets d'imatge de cara al conjunt de les transmissions. El president dels Verds ha assegurat que ara mateix la distància la marquen petites qüestions i ha augurat que hi podrà haver entesa: "Si ells [la CCCC] afluixen i nosaltres també, podem arribar a un acord", ha conclòs.   El següent -i potser darrer- intent per acostar posicions serà aquest proper dilluns, en la reunió informativa amb totes les colles en la qual la Coordinadora abordarà la darrera i definitiva proposta de conveni, amb voluntat que totes les entitats el signin durant les properes setmanes.

Summary: Les negociacions per la cessió dels drets d'imatge del món casteller, obertes a una setmana de la diada de Sant Joan


El secretari de Salut Pública, Josep Maria Argimon, ha certificat aquest dimarts que la situació epidemiològica del coronavirus a Catalunya s'ha estabilitzat després que la corba de contagis es disparés el juliol, un increment que va portar els responsables sanitaris i polítics a advertir de dies "crítics" per al control de la pandèmia. Argimon considera que el primer objectiu s'ha assolit i que el de les properes setmanes és "baixar les taxes d'infecció" i que la corba sigui "descendent" i ha recordat que el risc de rebrot encara és alt. El secretari de Salut Pública demana l'"esforç de tothom" i "autoresponsabilitat" per aconseguir-ho i a les administracions, trobar "fórmules de suport social" que facilitin els aïllaments i quarantenes.

Summary: Salut marca l'objectiu de baixar la corba de contagis a Catalunya després que la propagació del virus s'estabilitzi


Les organitzacions i entitats sense ànim de lucre del tercer sector dedicades a l'atenció i suport a les persones amb discapacitat intel·lectual, discapacitat física, amb paràlisi cerebral, pluridiscapacitat o amb problemes de salut mental, així com les que es dediquen a l'atenció precoç han denunciat aquest divendres estar patint una situació ''injusta'' des de 2009 a causa de la congelació i posterior retallada de les tarifes implantades pel Govern. Les entitats reclamen una actualització i increment de les tarifes per poder garantir la qualitat d'atenció a les persones, la sostenibilitat dels serveis i les condicions laborals dels professionals . Les entitats reivindiquen que durant els darrers deu anys han hagut d'assumir l'impacte d eles retallades i la congelació a més de fer front a un increment dels costos del 9,3%. En un comunicat fet públic en motiu del Dia Internacional de les Persones amb Discapacitat, les entitats recorden que el cost de la vida s'ha encarit mentre que els serveis a les persones s'han continuat prestant amb la menor afectació possible gràcies a l'esforç i compromís de les entitats i els professionals.  Per això, recorden que ja han traslladat al Govern la necessitat de tirar endavant un pla urgent de recuperació que contempli una actualització i increment de preus, una situació inevitable per evitar ''el col·lapse del sector'', per no comprometre l'atenció a les persones i poder millorar les condicions laborals. Les mateixes entitats, membres de la comissió de Discapacitat, Salut Mental i Atenció Precoç de La Confederació Empresarial del Tercer Sector de Catalunya, han assegurat que la resposta de la Generalitat sempre ha estat la negativa. Les entitats que signen aquest manifest són l'Associació Empresarial d'Economia Social (AEES Dincat), ECOM, FEPCCAT, Ammfeina Salut Mental Catalunya, Unió Catalana de Centres de Desenvolupament Infantil i Atenció Precoç (UCCAP), Entitats Catalanes d'Acció Social (ECAS), Sectorial de Cooperatives d'Iniciativa Social, Agrupació Catalana de Centres per a Persones amb Discapacitat Intel·lectual de Catalunya.

Summary: Les entitats d'atenció a les persones amb discapacitat reclamen l'actualització de les tarifes dels serveis


Mostra Igualada ha presentat aquest dilluns un dels plats forts de la trentena edició de la fira que se celebrarà a la capital de l'Anoia del 4 al 7 d'abril. Es tracta de l'actuació de gran format que la companyia francesa Plasticiens Volants presentarà  en primícia a tot l'Estat el 6 d'abril al Parc Central. 'Leonardo, somnis i malsons' és una obra molt visual pensada per ser vista per milers de persones. Està basada en la figura de Leonardo da Vinci i reinventa les fantasies del mestre de la mà de Salai, el seu deixeble. La companyia, a través de figures inflables gegants, evoca els invents, el coneixement, l'art, tècnica i els processos creatius de Da Vinci. Per celebrar el 30è aniversari es farà una exposició i un llibre que explicaran la trajectòria de la fira. Aquest dilluns també s'ha presentat la imatge de la 30a edició, a càrrec de la prestigiosa pintora i il·lustradora Carme Soler Vendrell. La fira celebrarà l'efemèride amb l'eslògan 'Espectacles que et fan créixer' i es reivindicarà la cultura com una font d'aliment imprescindible per créixer a qualsevol edat. Per això, la protagonista del cartell és una nena amb un vestit ple d'elements que representen totes les arts i que es posa de puntetes per intentar fer-se més gran.  La Mostra d'Igualada celebrarà els 30 anys amb l'exposició 'Mostra Igualada, tres dècades d'espectacles infantils i juvenils', que vol ser un recorregut gràfic i audiovisual pels 30 anys de la fira. L'exposició es podrà veure del 3 al 21 d'abril a la Sala Municipal d'Exposicions. A més, també es publicarà el llibre 'Mostra Igualada: 30 anys', de la periodista Núria Cañamares. El document és una mirada enrere i fins l'actualitat amb la veu dels diferents directors artístics, la relació de totes les companyies participants i altres curiositats històriques es presentarà a la Biblioteca central d'Igualada el 5 d'abril.

Summary: Mostra Igualada celebrarà el 30è aniversari amb un espectacle de gran format de la companyia Plasticiens Volants


Els Mossos d'Esquadra investiguen una baralla que va tenir lloc aquest dimarts a la nit a Terrassa i en la que es van sentir trets, segons ha confirmat la policia catalana. Els fets van tenir lloc cap a les 21.30 hores al carrer Renaixement amb Periodista Grané, al barri de Sant Pere Nord. Dues noies van resultar ferides lleus i van ser traslladades a l'Hospital de Terrassa, on van ser donades d'altes la mateixa nit segons han informat el Servei d'Emergències Mèdiques (SEM) i fonts del centre hospitalari. Els Mossos investiguen si els trets que es van sentir van ser de munició real però asseguren que en cap cas hi va haver un intercanvi de trets. A més dels Mossos i el SEM també es van personar al lloc dotacions de la policia municipal de Terrassa.

Summary: El Mossos investiguen una baralla amb trets a Terrassa


El president del Parlament assegura que els catalans “no permetran” que es “trenquin els consensos de país” i posa la institució “al servei” de la defensa de la immersió ACN Barcelona.-El president del Parlament, Roger Torrent, ha criticat aquest divendres que el govern espanyol vulgui incloure la casella de l’ensenyament en castellà a la preinscripció escolar a Catalunya. Després de reunir-se amb Som Escola, Torrent ha aprofitat per urgir la formació d’un Govern de manera immediata per frenar iniciatives com aquesta. “Fem una crida a recuperar totes les institucions, inclòs el Govern. Si avui esta en risc i volen posar en risc el model educatiu, és perquè hi ha un 155 que els ho permet fer, perquè està en marxa l’article 155”, ha etzibat, tot afegint que “es necessita urgentment i ja poder foragitar el 155 del paisatge polític del país i de les institucions”. “Necessitem un Govern que ens permeti defensar els consensos, els acords polítics i socials i un element fonamental com és l’escola”, ha afegit. De la mateixa manera, ha considerat que l’anunci del govern espanyol “posa en risc l’escola del país i els acords fonamentals de Catalunya”, i intenta acabar amb “un element cohesionador essencial de la societat”. “No permetrem que trenquin aquests consensos, ni que posin en risc un element com aquest, ni que ens separin”, ha sentenciat, tot refermant la seva voluntat de “defensar l’escola catalana des de la institució” i posant “el Parlament al servei” de la causa. Després de la reunió, també des de Som Escola han defensat aquest model educatiu. En representació de l’entitat, Carme Roca ha agraït que Torrent s’hagi reunit amb ells per “treballar conjuntament per seguir defensant el nostre model”. “El que voldríem és que es mantingués el que diu la LEC i empara l’Estatut, i seguir amb el model d’escola fruit d’una demanda social i que fa 30 anys que dona èxits”, ha sentenciat, tot confirmant que “de ben segur” hi haurà mobilitzacions per demanar que el model es mantingui.

Summary: Torrent: “Si avui està en risc el model educatiu és perquè el 155 els ho permet. Necessitem urgentment un Govern”


A poc més d'un mes per a les eleccions generals del 26-J, ERC ha reunit aquest diumenge Oriol Junqueras, Joan Tardà i Alfred Bosch en una nova entrega de l'acte 'Una nova Barcelona per a un nou país', en aquest cas al barri de les Corts. Junqueras ha insistit que l'únic canvi real a Catalunya passa per construir una república independent i que per fer això no cal el vistiplau de ningú. "El nostre canvi no necessita el permís de ningú. No volem un canvi que impliqui demanar permís ni al PP, ni al PSOE, ni a C's, ni al TC", ha reblat el líder d'ERC, que també s'ha preguntat en veu alta: "El futur és nostre i on estarà millor sinó en mans dels ciutadans de Catalunya?". Per la seva banda, el portaveu d'ERC al Congrés, Joan Tardà, ha demanat fer les coses "bé i de pressa" en aquest camí cap a la independència i ha lamentat que "l'únic en què s'han posat d'acord els partits espanyols és en negar-nos el dret a decidir". "Els que se'n fotien de nosaltres han representat un sainet, un vodevil durant mesos i no han estat capaços de posar-se d'acord en res mentre la corrupció se'ls menja", ha carregat Tardà, que ha tornat a repetir que un govern d'esquerres a l'Estat a partir del proper 26-J comptaria amb el suport i la porta oberta dels republicans si compleix dues condicions cabdals: "Primer, que es comprometés a fer polítiques socials, econòmiques i fiscals progressistes, en benefici de tothom. Recordeu que quan nosaltres proclamem la República els nostres germans del País Valencià i les Illes encara no hauran arribat a la meta", ha manifestat el portaveu d'ERC al Congrés. "I segona condició, que autoritzés un referèndum a l'escocesa en el termini d'un any", ha reblat Tardà, que no obstant s'ha mostrat resignat i ha reconegut que "això no passarà mai".  "Ara tot depèn de nosaltres. Ho tenim a tocar, si ara no guanyem és perquè no volem del tot", ha interpel·lat a l'audiència el portaveu d'ERC al Congrés, que ha volgut parafrasejar Macià: "El seny, si no va acompanyat d'una ferma voluntat de combat, només serveix per a tapar covardies".  "A ERC som els més generosos" El líder d'ERC, Oriol Junqueras, ha tornat a destacar l'obertura del partit i ha posat d'exemple l'heterogeneïtat de les seves llistes al Congrés i al Senat, amb multitud d'independents i candidats de múltiples orígens. "A ERC som els més generosos. Dels 9 diputats al Congrés, només 3 són militants", ha posat de manifest Junqueras. "Des d'Esquerra estem encantats d'allargar la mà als d'aquí i als d'allà. Tenim la capacitat d'arribar a acords amb molta gent", ha afirmat el vicepresident del Govern i conseller d'Economia, que també ha posat èmfasi en la manca d'ombres de corrupció a ERC en els seus més de 85 anys d'història. "Estem nets com una patena i no abandonarem, no defallirem fins a portar el nostre país a la victòria", ha conclòs. Bosch: "Voleu dir que el PSC és nova política?" I el president del grup d'Esquerra a l'Ajuntament de Barcelona, Alfred Bosch, ha continuat lamentant el pacte BComú-PSC al consistori, "tot i les moltes oportunitats que hem donat a Colau". "La seva resposta però ha estat casar-se amb el PSC. Agafar-se de les mans dels de sempre, per fer el mateix de sempre", ha reflexionat en veu alta Bosch. "Voleu dir que el PSC és nova política, que representen el canvi?", s'ha preguntat el republicà amb ironia. "La gent no va votar això, no va apostar per això", ha finalitzat Bosch.

Summary: ERC: "No hem de demanar permís a ningú per construir un país nou. Ni al PP, ni al PSOE, ni a C's, ni al TC"


Trenta monjos habiten al centre religiós i garanteixen la continuïtat de la comunitat ACN Vimbodí i Poblet.-Fa 75 anys, el Monestir de Poblet va recuperar la seva vida monàstica després de 105 anys d’abandonament amb l’arribada de quatre monjos cistercencs italians. Des d’aleshores, el centre religiós s’ha adaptat als nous temps, rellegint la regla benedictina. “Ha canviat en allò més accidental però no en allò central”, ha apuntat el prior del monestir, el pare Lluc Torcal. “La regla de Sant Benet marca un horari de pregària i un horari de treball però s’adequa a les circumstàncies i als temps i això permet que hi hagi joves a Poblet”, ha explicat el pare Lluc, que ha explicat que ara al monestir hi viuen 30 monjos de diverses generacions que són garantia de la continuïtat de la comunitat. ”Si visquéssim com als anys 50, molts joves no viurien aquí”, ha dit. Diversos actes commemoren aquest dissabte la restauració fa 75 anys amb una missa, conferències, una exposició i la clausura del Tercer Festival Internacional d’Orgues.

Summary: Poblet celebra 75 anys de la restauració de la vida monàstica adaptat als nous temps


En un avanç dels resultats que presentarà el 28 de febrer pròxim, Fluidra ha anunciat a la Comissió Nacional del Mercat de Valors (CNMV) que el 2017 va facturar 781,4 milions d'euros, amb un creixement del 9,6% en relació amb el 2016. El principal mercat segueix sent el sud del continent europeu on va facturar 191 milions d'euros, el 16% més, sense tenir e compte l'estat espanyol. En el mercat interior espanyol, Fluidra va facturar 152,4 milions d'euros, amb una reculada del 0,5% en relació amb el 2016. Eloi Planes, president executiu de Fluidra, ha matisat que aquesta caiguda del mercat espanyol estava condicionada per les vendes de petites companyies que s'havien realitzat i que amb un perímetre constant la facturació a l'Estat havia crescut un 9%. Planes ha destacat que en els últims tres anys Fluidra encadena creixements de més de dos dígits en facturació.  El mercat asiàtic i australià va aportar 152,2 milions d'euros a la facturació del grup, el 8,9% més; el nord i el centre d'Europa va sumar 118,5 milions d'euros, el 8,6% més; l'est europeu 40,7 milions, amb un augment del 25,8%; i finalment, la resta de països del món amb 126,8 milions d'euros i un increment del 10,9%.  La previsió anunciada per la companyia és tancar l'exercici amb un Ebitda entre 103 i 106 milions d'euros.  El resultats de facturació indiquen que el pla estratègic del 2015 ha complert amb escreix tots els seus objectius en el transcurs del 2017, un any i mig abans de finalitzar el període.

Summary: Fluidra tanca el 2017 amb una facturació de 781,4 milions d'euros, el 9,6% més que l'exercici anterior


Els bisbes catalans demanen que "siguin escoltades les legítimes aspiracions del poble català, per tal que sigui estimada i valorada la seva singularitat nacional". Ho han reclamat a través d'un comunicat difós aquest divendres, després de la reunió de la Conferència Episcopal Tarraconense que s'ha fet els dies 10 i 11 de maig, en el qual asseguren que "és un moment important perquè els governants i els agents socials facin gestos valents i generosos en favor del diàleg i la concòrdia". En aquest text, els religiosos també han defensat que "el veritable progrés dels pobles exigeix també l'eradicació de la corrupció" i han subratllat que "és absolutament prioritari i just" que es "combati" en "tots els àmbits públics del conjunt de l'Estat". En la nota, els Bisbes asseguren que estaran sempre "compromesos a cercar la comunió i el respecte mutu" i afirmen que creuen que és el que poden demanar a tothom. "Ens sentim hereus de la llarga tradició dels nostres predecessors, que els portà a afirmar la realitat nacional de Catalunya i alhora ens sentim urgits a reclamar de tots els ciutadans l'esperit de pacte i d'entesa que conforma el nostre tarannà més característic", han detallat. Demanen que s'erradiqui la corrupció "Ens dol i ens avergonyeix que la corrupció s'hagi pogut convertir en quelcom natural –com afirma el papa Francesc- fins al punt d'arribar a constituir una pràctica habitual en les transaccions comercials i financeres, en els contractes públics o en moltes negociacions que impliquen agents de les administracions públiques", asseguren en la missiva els bisbes catalans. "Cal un esforç decidit per canviar aquesta manera d'actuar", afegeixen. Finalment, demanen "als catòlics de totes les opcions polítiques que siguin instruments de pau i concòrdia enmig de la societat catalana, i no deixin de pregar el bon Déu per una pau cristiana i perpètua del nostre poble".

Summary: Els bisbes de Catalunya demanen que "siguin escoltades les legítimes aspiracions del poble català"


El president del govern espanyol, Mariano Rajoy, ha assegurat aquest divendres que "en un entorn com l'europeu" el "normal" quan es rep una citació judicial és comparèixer davant dels tribunals. Preguntat en roda de premsa sobre el fet que la secretària general d'ERC, Marta Rovira, hagi marxat de l'Estat espanyol, Rajoy ha dit que no vol "polemitzar". "Vivim en unes societats on tots hem de respectar les decisions judicials, quan la justícia ens crida hem de comparèixer", ha remarcat.  "En un entorn com l'europeu, qualsevol ciutadà que rep una citació de la justícia, el normal és que comparegui", ha dit Rajoy.

Summary: Rajoy sobre Rovira: "Quan la justícia ens crida hem de comparèixer"


El Departament d'Agricultura farà efectiu aquest dijous el pagament dels imports corresponents a la campanya 2019 de l'ajut a la Gestió Sostenible de Zones Humides (5.706.537,69 euros) i de l'ajut a la Gestió de la Fertilització (211.209,96  euros), que sumen en total 5.917.747,65 euros. Aquests ajuts, amb compromisos a cinc anys vista, s'emmarquen dins del Programa de Desenvolupament Rural de Catalunya PDR.cat2020, amb el cofinançament del Fons Europeu Agrícola de Desenvolupament Rural (FEADER). D'aquesta manera, Agricultura continua efectuant els pagaments del PDR.cat2020, complint així amb els compromisos assumits amb els agricultors.  L'objectiu de l'ajut a la Gestió Sostenible de Zones Humides és establir un sistema de gestió de les zones humides amb un elevat grau de sostenibilitat preservant les mesures de protecció adequades dels hàbitats considerats d'interès comunitari i tot donant resposta a la demanda creixent de la població, de la millora ambiental en ecosistemes de closes i arrossars de les superfícies incloses en aquestes zones. Aquest pagament es farà efectiu a 1.553 beneficiaris de 6 comarques, i té un impacte sobre 21.659 hectàrees de conreu. En el cas de l'ajut a la Gestió de Fertilització, el seu objectiu és millorar les pràctiques agràries relatives a la fertilització de conreus que es duen a terme en les explotacions agràries. Les millores d'aquestes pràctiques suposen sempre un grau de sostenibilitat superior als requisits mínims que marca la normativa. Aquest pagament es farà efectiu a 149 beneficiaris de 14 comarques, i té un impacte sobre 6.570 hectàrees de conreu.

Summary: Agricultura abona prop de 6 MEUR d'ajuts agroambientals del 2019


Un home de 59 anys ha patit una intoxicació greu per inhalació de fum i ha estat traslladat a l’Hospital Moisès Broggi ACN L'Hospitalet de Llobregat.-Una dona de 84 anys ha mort aquest dimecres a la matinada en l’incendi d’un habitatge situat al carrer Valeta número 3 de l’Hospitalet de Llobregat, segons han informat els Bombers de la Generalitat. Els fets s’han produït quan passaven pocs minuts de les tres de la matinada en un segon pis d’un edifici de cinc plantes. Les flames han cremat completament una habitació que donava al cel obert, mentre que la resta del pis ha quedat afectat pel fum i la temperatura. Els Bombers han localitzat el cos sense vida de la víctima a l’habitació on s’ha declarat l’incendi, mentre que en una altra estança han trobat un home de 59 anys amb una greu intoxicació per inhalació de fum i que ha estat evacuat en estat greu pel SEM a l’Hospital Moisès Broggi. Com a mesura preventiva, s’han desallotjat 25 veïns de l’edifici afectat, que han pogut tornar a casa seva un cop s’ha revisat i ventilat la zona i després que s’hagi descartat qualsevol dany estructural en l'immoble. En l’incendi hi han treballat fins a set dotacions dels Bombers de la Generalitat, que han donat el foc per controlat quan faltaven cinc minuts per dos quarts de quatre de la matinada. També s’hi han desplaçat vuit patrulles dels Mossos d’Esquadra, que s’han fet càrrec de les tasques judicials, així com també de la investigació del sinistre; el Sistema d’Emergències Mèdiques (SEM) i efectius de la Policia Local.

Summary: Mor una dona de 84 anys en l’incendi d’un habitatge de l’Hospitalet de Llobregat


El president espanyol, Pedró Sánchez, ha acusat el nou PP de voler "involucionar 40 anys el conjunt de la societat espanyola". En un míting des de Sevilla, el socialista ha criticat que "almenys el PP d'abans arribava tard, malament i arrossegant-se, però arribava" en temes com el reconeixement del dret de la dona a decidir sobre l'avortament o la llei del matrimoni entre persones del mateix sexe. En aquest sentit ha recordat que en gairebé nou mesos els socialistes han fet "molt més per la justícia social que en set anys del PP". Davant d'això, Sánchez ha assegurat que a les eleccions espanyoles del pròxim 28 d'abril Espanya "donarà l'esquena a la crispació i reivindicarà una política útil" que "uneixi els espanyols i els deixi d'enfrontar", ha dit en al·lusió a Cs, el PP i Vox. El president espanyol ha criticat que Ciutadans hagi establert un "cordó sanitari" al voltant dels socialistes. "Quin tipus d'unitat d'Espanya volen amb ciutadans de primera i de tercera", s'ha preguntat Sánchez tot assegurant que ha seguit "amb preocupació" el que es deia a Andalusia.

Summary: Sánchez acusa el nou PP de voler "involucionar 40 anys el conjunt de la societat espanyola"


El Bisbat de Solsona ha posat en marxa a Berga un projecte per acollir dones en situació de vulnerabilitat. Es tracta de la casa de Les Vetlladores, un espai que tindrà capacitat per a unes 25 persones i que se situa a l'antic convent de les Carmelites, en ple nucli antic de Berga. Aquest orde religiós ha cedit gratuïtament l'immoble –que feia dos anys que es trobava buit- per un període de deu anys al Bisbat de Solsona, que serà el gestor del projecte a través de Càritas Diocesana. Aquest dilluns s'ha signat el conveni de cessió i està previst que el projecte es posi en marxa de manera imminent, un cop els serveis socials del Bisbat hagin fet la tria de les possibles beneficiàries.

Summary: Berga tindrà la primera casa d'acollida per a dones en situació de vulnerabilitat del Bisbat de Solsona


"No sabem si el que fem és circ o no i, de fet, ens és una mica igual; el que volem és fer espectacles com nosaltres els imaginem". Blaï Mateu, una de les ànimes de Baró d'Evel, resumeix en aquestes paraules el sentit de la companyia. No fan només circ, no fan només dansa, no fan només música en directe sinó que distorsionen les fronteres entre els diferents gèneres per crear un llenguatge propi, allunyat dels estàndards circenses. 'Bèsties' és la seva darrera creació on, novament, els animals comparteixen protagonisme amb els intèrprets. Es podrà veure durant quatre dies en una carpa itinerant que han muntat a la Copa. La companyia, amb seu a França, és una habitual del Temporada Alta, on ja hi ha actuat en quatre ocasions.  Blaï Mateu i Camille Decourtye són les ànimes de la companyia Baro d'Evel. Des d'un petit poble del sud de França -de només 500 habitants-, aquesta companyia crea espectacles que s'escapen de les tradicionals catalogacions de gènere. "Tenim una continuació del món del circ però les definicions queden enrere perquè ens és igual, ens agrada fer espectacles com nosaltres els imaginem", reconeix Mateu.  Per això, dins els espectacles de la companyia –que ja ha vingut quatre vegades al Temporada Alta- s'hi barregen música en directe, dansa contemporània i circ, de la mà d'alguns animals. Aquest és el cas de 'Bèsties', on els vuit intèrprets (inclosa la filla de Mateu i Decourtye) comparteixen escenari amb els cavalls Bonito i Shengo, els corbs i els periquitos Gus Zou, Blanche, Albert i Mdinette.   El paper coprotagonista dels animals Que els animals apareguin a la fitxa de l'espectacle amb els seus noms propis ja dóna una pista sobre quina és la relació de la companyia amb els animals. Per a Mateu, els animals aporten un "imaginari poètic" a l'espectacle i suposa la necessitat d'interactuar d'homes i bèsties,  aprenent dels seus moviments i el seu comportament. "És interessant el fet de compartir amb els animals altres coses que no sigui estudiar-los científicament, menjar-los o aparcar-los a un bosc", apunta.  Mateu, defensor del circ amb animals, evita entrar en polèmiques sobre si han d'aparèixer en aquest tipus d'espectacle o no i defensa sobretot la relació que existeix entre humans i bèsties. "Treballem amb els animals per agafar intuïció i no fer confiança al que pensem sinó al que som", reflexiona.  Preguntat sobre què es pot veure a 'Bèsties', el creador assegura que les emocions que desperti l'espectacle dependran de l'imaginari de cadascú. Ara bé, la voluntat que hi ha al darrera del muntatge és clara: aportar un punt d'alegria, il·lusió i esperança "com a punt de trobada i comunió".  L'espectacle es podrà veure per primera vegada a l'estat espanyol en el marc del Temporada Alta. La companyia –formada per més de 20 persones- ha instal·lat una carpa a la Copa de Girona on farà representacions des del dijous 19 de novembre fins al diumenge 22. Posteriorment, de l'11 al 20 de desembre estarà al Mercat de les Flors de Barcelona.

Summary: L'univers oníric de Baro d'Evel torna a Girona amb 'Bèsties'


El govern municipal de Tarragona assegura que serà una comissió tècnica qui escollirà la persona que ocuparà el càrrec de coordinador de l’àrea de Cultura, en base al projecte que presentin els diferents aspirants. “No serà l’alcalde ni cap polític i ho farem així per no entrar en cap qüestió de nepotisme ni de favoritisme”, ha etzibat aquest dijous el conseller de Serveis Econòmics, Serveis Centrals i Personal, Jordi Fortuny. El govern s’hi ha referit arran de les crítiques de l’oposició, que sospita que el fet d’eliminar el requisit d’un títol universitari per aspirar al càrrec evidencia que la persona ja ha estat triada. Fortuny ha argumentat però que el canvi disposa d’informes favorables de la intervenció i el secretari municipals, i del “vistiplau” dels sindicats. A més, el regidor també ha defensat la necessitat de disposar d’un càrrec de coordinació perquè “fins ara les estratègies no han funcionat”. Fortuny ha assenyalat que la cultura “no és baladí” i és una prioritat del govern municipal, com demostra, ha dit, el fet que el mateix alcalde Pau Ricomà s’ocupi de la regidoria de Cultura.  “Hem analitzat l’estructura d’aquesta àrea municipal i hem vist que és fonamental la figura d’un coordinador de Cultura que, seguint les directrius de l’alcalde, faci funcionar tot el sistema cultural”, ha afegit.  Fortuny també ha manifestat que la intenció és que el càrrec l’ocupi una persona “amb capacitat, coneixedora de la realitat cultural de Tarragona i dels ‘tempos’ que implica tirar endavant els diferents projectes”. “Això no està lligat a un càrrec estrictament de direcció”, ha insistit.  El regidor ha avançat que es crearà una comissió tècnica, “no política, on els aspirants hauran de presentar un projecte de coordinació i un comitè estrictament tècnic escollirà el millor perfil. No serà ni l’alcalde ni cap polític qui el triïn”, ha remarcat.  En aquest sentit, Fortuny ha defensat que sempre han actuat i actuaran en base al criteri de “publicitat i concurrència”. A més, el regidor ha assegurat que el salari corresponent a aquest càrrec -uns 60.000 euros bruts anuals fins ara- està “en avaluació” i “serà el que toqui”. De fet, el responsable de Personal ha recordat que està pendent l’avaluació de tots els llocs de treball de l’Ajuntament i que aquest serà el primer que s’analitzarà.   Malgrat no disposar dels suports necessaris per aprovar-lo -la CUP s’hi oposa-, el govern d’ERC i En Comú Podem  portarà al plenari extraordinari d’aquest divendres la modificació del lloc de treball de cap de gestió tècnica de l’àrea de Cultura. Personal per cobrir baixes a les llars d’infants D’altra banda, el ple també votarà la modificació de la plantilla de personal i relació de llocs de treball de les llars d’infants. El govern preveu dotar-la amb tres nous professionals que reforçaran la plantilla en casos de baixes de menys de tres dies que s’han de cobrir de forma immediata. A més, hi una quinzena de places provinents de programes d’ocupació que s’afegiran a la plantilla d’educadors i educadores de llars d’infants municipals.  Modificatius de crèdit per l’Anella Mediterrània i el Rambla Science D’altra banda, el conseller de Serveis Econòmics ha destacat que, per primera vegada, els expedients de modificatius de crèdit es desglossen en tres perquè “tots els grups polítics puguin expressar la seva opinió”, en el que considera “un exercici de transparència i democràcia molt important”. Els diferents punts inclouen prop de 137.000 euros destinats a mantenir zones verdes, bàsicament a l’Anella Mediterrània i també d’algunes llars d’infants. Aquests recursos “no estaven consignats ni previstos per l’anterior govern” i, segons Fortuny, s’introdueixen perquè no es vol que la zona acabi sent “un herbari sense control”.  D’altra banda, un altre expedient modificatiu de crèdit permetrà posar a disposició de l’Ajuntament els 1,92 MEUR de subvenció del fons FEDER per al projecte Rambla Science a l’antic edifici del Banc d’Espanya. Fortuny ha detallat que hi afegiran el mig milió d’euros consignat als comptes municipals per poder “engegar el projecte”.  Connectar el carrer Armanyà amb Baixada del Toro El ple de divendres també sotmetrà a votació una modificació puntual del POUM per possibilitar l’obertura del carrer Armanyà i connectar-lo amb la Baixada del Toro. L’objectiu és dignificar un carrer que es troba a escassos metres de la Rambla Nova i a tocar de la passera que connecta amb el passeig marítim.   Per altra banda, el plenari també portarà a aprovació un requeriment que fa a la Generalitat perquè aprovi definitivament la implantació d’un centre de culte al carrer Sant Antoni Maria Claret. L’Ajuntament de Tarragona ja va aprovar provisionalment la implantació del temple evangelista, però calia que el Govern aprovés definitivament el seu ús ja que és competència seva. La Comissió Territorial d’Urbanisme de la Generalitat va emetre informe favorable però no va aprovar-ho definitivament, segons Fortuny.

Summary: El govern de Tarragona assegura que una comissió tècnica escollirà el nou alt càrrec de Cultura


La diputada de Cs Sonia Sierra ha lamentat aquest dijous que "molts alumnes" hagin començat aquest setembre el curs escolar en barracons. Són un total de 1.015 mòduls prefabricats, 2 menys que el curs anteriors, segons Ensenyament. "Però no només vam tenir el problema endèmic dels barracons sinó que a més 21 centres aquest any no han pogut començar les classes el dia que pertocava que era ahir", ha afirmat malgrat que el Govern va informar que 21 centres havien començat el curs escolar amb obres pendents d'acabar. "El conseller s'ha dedicat a culpar el 155 i les pluges, és a dir tenim 'Espanya ens roba i a més tenim 'les pluges en roben', són excuses mal pagador", ha afirmat en roda de premsa al parlament. La formació taronja, que ha registrat preguntes parlamentàries en aquest sentit, assegura que el 155 no "va negar cap expedient d'obra" i ha afirmat també que els registres de pluja d'aquest agost han estat "molt similars a qualsevol altre mes".   En roda de premsa, Sierra ha erigit així la seva formació com la que treballa pels" problemes reals" dels ciutadans mentre "els separatistes continuen obsessionats amb el monotema". "Ahir, un altre gran èxit de l'operació diàleg, van retirar la seva pròpia moció, només busquen confrontació i trencar Espanya", ha reiterat Sierra.

Summary: Cs lamenta que els curs arrenqui amb "molts alumnes" en barracons


El PSOE considera "inacceptable" la decisió de Mariano Rajoy de declinar l'oferta del Rei de ser candidat a la investidura, afirma que ha "utilitzat de forma partidista les institucions" i ho vincula a la "complicada situació judicial" del PP, arran dels casos de corrupció que l'afecten. En un comunicat, el partit de Pedro Sánchez argumenta que el president del govern en funcions i líder dels populars té "l'obligació constitucional" d'acceptar l'encàrrec de Felip VI i ha de "presentar la seva candidatura a la investidura o renunciar-hi definitivament". Mentre això no passi - diu el comunicat- el PSOE "no emprendrà negociacions amb altres forces polítiques" per intentar la formació d'un govern tot i que sí "manté i mantindrà contactes i diàleg" amb altres partits.

Summary: El PSOE diu que Rajoy té l'"obligació constitucional" de presentar-se a la investidura o renunciar-hi "definitivament"


La presidenta del PP de Madrid, Esperanza Aguirre, ha presentat la dimissió aquest diumenge per "responsabilitat política", segons ha dit en una improvisada roda de premsa, després de les investigacions per corrupció que afecten el seu partit, i de l'escorcoll policial a la seu nacional del PP. "La corrupció ens està matant a tots. Plou sobre mullat. La gent ja no pot més. Per això dimiteixo", ha afirmat, tot assegurant que ella no s'ha "endut res" ni té "cap responsabilitat material" en la investigació de l'operació 'Púnica', concretament el finançament irregular del PP madrileny i apuntant en tot cas a les persones que gestionaven els comptes del partit. Aguirre ha explicat que prèviament ha comunicat la seva decisió al president del PP, Mariano Rajoy, el qual li ha dit que l'entén.

Summary: Esperanza Aguirre dimiteix com a presidenta del PP de Madrid per "responsabilitat política"


El Sistema d'Emergències Mèdiques (SEM) va atendre tres persones durant la jornada de protestes de diumenge per la sentència del Tribunal Suprem sobre l'1-O. Un dels afectats va ser atropellat a la C-60, que estava tallada a Argentona. El vehicle avançava pel voral per saltar-se el tall i va atropellar dues persones. Un jove de 19 anys va ser traslladat a l'Hospital de Mataró amb una possible fractura de genoll i després va ser donat d'alta. Les altres dues assistències es van produir a  la C-25 a Gurb. Els dos ferits van ser traslladats a un centre mèdic.

Summary: El SEM atén 3 persones durant les protestes de diumenge


El president del PP i candidat dels conservadors a les eleccions estatals del 28 d'abril, Pablo Casado, ha tornat a reptar el líder del PSOE, Pedro Sánchez, a un debat cara a cara per confrontar idees. Casado ho ha dit després que la Junta Electoral Central (JEC) hagi anul·lat el debat a cinc a Atresmedia per la presència de Vox, un format que Antena 3 ja ha reformulat i ha convertit en un debat a quatre (PSOE, PP, Podem i Cs). Casado no renega d'aquest debat i, al contrari, ha afirmat en un acte de campanya a Madrid que assistirà a aquest i a tots els que calguin, però ha reiterat que cal confrontar els programes dels dos únics candidats amb possibilitats de ser president, i ha subratllat que si Sánchez no accepta el repte és perquè té "una agenda oculta". "Què oculta Pedro Sánchez?", s'ha preguntat Casado. "Oculta els pactes de Pedrables i del Caserío amb Otegi", ha afirmat. Per això l'ha reptat a debatre cara a cara "quan vulgui, com vulgui i on vulgui". I ha advertit que "si té por, té por als espanyols, a la democràcia i a la llibertat, i amaga alguna cosa". A banda, Casado ha opinat sobre el fet que la JEC hagi anul·lat el debat a cinc que incloïa a Vox. A parer del popular, el que ha fet la Junta ha estat tombar el "pla de Moncloa" que pretenia "plasmar en un plató" la divisió "del centre-dreta".  En un acte a les immediacions del temple Debot de Madrid, el candidat del PP ha reclamat el vot unitari dels electors de dretes "perquè junts entre iguals som més", i també ha fet un repàs a l'agenda social del seu programa, amb especial atenció a la gent gran, "fonamental per a nosaltres", a les pensions, "que el PSOE va congelar", a la jubilació de les dones treballadores, a les quals ha promès un 2, un 5, un 10 o un 15% més de pensió directa si han tingut un, dos, tres o més fills, o a les malalties cròniques, amb un "cens nacional de persones amb Alzheimer". També ha reiterat que amb ell al govern qualsevol petició de prestació de dependència es resoldrà en un màxim de 30 dies.

Summary: Casado torna a reptar Sánchez a un cara a cara i diu que si no l'accepta és perquè té una "agenda oculta"


Un motorista ha mort aquest diumenge en un accident amb un turisme implicat al punt quilomètric 159 de l'N-230 a Vielha. Segons ha informat el Servei Català del Trànsit, els Mossos d'Esquadra han rebut l'avís de l'accident a les 14.16 hores. Per causes que s’estan investigant, un turisme i una motocicleta han topat frontalment  i el motorista, J. C. C. , de 55 anys i veí de Corbera d’Ebre (Ribera d'Ebre), ha mort. Del cotxe, una persona ha resultat ferida lleu. S'han activat quatre patrulles dels Mossos i tres vehicles dels Pompiers d'Aran. La carretera ha quedat tallada en els dos sentis de la marxa i els vehicles que circulaven en sentit sud s'han desviat per la C-28, pel Port de la Bonaigua. S'han registrat fins a cinc quilòmetres de retencions. Poc abans de les quatre s'ha pogut donar pas alternatiu a la circulació. (S'ha afegit la informació relacionada amb la víctima mortal)

Summary: ACTUALIZACIÓ:Mor un motorista en un accident amb un turisme a l'N-230 a Vielha


L'entitat IAEDEN ha detectat 96 atropellaments d'animals en diverses carreteres de l'Alt Empordà en nomes sis mesos. Aquesta és una de les dades recopilades en el balanç del projecte Participa de la Biodiversitat de l'Empordà, en el qual han col·laborat més de 800 persones. Des del gener fins al juny i gràcies a la col·laboració ciutadana, han detectat els punts on s'han produït atropellaments. La majoria, 26, han tingut lloc en carreteres de Castelló d'Empúries que discorren pel Parc Natural dels Aiguamolls. Entre elles, l'anomenada carretera dels tres ponts que passa per una reserva integral, la de Sant Pere Pescador a Castelló o la de Roses a Figueres. També s'han detectat cinc punts més amb una alta sinistralitat: Figueres, Peralada, Roses, Torroella de Fluvià i Vila-sacra. L'eriçó comú ha estat l'espècie més atropellada (amb 17 exemplars), seguida pel senglar (8) i el teixó (amb 6 exemplars).   Des de l'entitat alerten que les dades demostren que les infraestructures viàries de la comarca tenen un impacte molt negatiu sobre la fauna. En aquest sentit, admeten que les dades s'ha obtingut a través de la informació facilitada per voluntaris per la qual cosa, diuen, "han de representar una minsa part dels atropellaments reals diaris".  El projecte també ha servit per elaborar deu censos d'aus en col·laboració amb el Parc dels Aiguamolls, jornades de voluntariats i cursos, entre d'altres.

Summary: La IAEDEN detecta prop d'un centenar d'atropellaments d'animals en sis mesos a diverses carreteres de l'Alt Empordà